《灵岩》
宋代·李迪

灵岩山势异，金地景难穷。
塔影遮层汉，钟声落半空。
千峰罗雉遮，万仞耸屏风。
飞鹤来清窦，刳鱼挂古桐。
名曾参四绝，封合亚三公。
势彻河壖远，形差岳镇雄。
仙闾邻峻极，日观伴穹崇。
邃洞连蓬岛，重峦凿梵宫。
望应销俗虑，登喜出尘笼。
献寿嵩衡竝，分茅海岱同。
艮方标出震，午位对升中。
岚滴晴烟碧，崖铺夕照红。
巍峨齐太华，奇胜敌崆峒。
炼句共诗客，模真怯画工。
天孙分怪状，神化结全功。
吟赏慵回首，云泉兴愈隆。

作者简介：（971—1047）宋濮州鄄城人，祖籍赵郡，字复古。真宗景德二年进士第一。历将作监丞、翰林学士。熟知陕西驻军及粮储，为真宗赏识。天禧间，历给事中、参知政事、集贤殿大学士。与丁谓不和，出知郓州。仁宗初反对立刘氏为皇后，贬衡州团练副使。后复相。复与吕夷简交恶，贬官。卒谥文定。